Localisation guidelines/he

הנחיות לתרגום לעברית, הגרסה המקורית נכתבה על־ידי rotemliss והורחבה על־ידי אחרים. ברכות לכל המתרגמים החדשים והוותיקים לעברית במיזם ויקיתרגום. בדף זה יש מספר נהלים וכללים שישמרו על העבודה המסודרת במיזם התרגום לעברית. חשוב מאוד שתקראו אותם כדי למנוע אי־הבנות עתידיות.

באתר הזה מתרגמים מספר מיזמים. הבולט בהם הוא מדיה־ויקי, המנוע שמריץ את ויקיפדיה ועוד אתרים רבים נוספים. כמו־כן, מתרגמים כאן את OpenStreetMap&rlm;, Etherpad&rlm;, Blockly ותכנות אחרות.

לאנשים שמתרגמים את מדיה־ויקי מומלץ לערוך היכרות גם עם דף העזרה על הודעות מערכת בוויקיפדיה העברית.

תנאים לתרגום
כל מתרגם חייב לעמוד בתנאים הבאים:
 * שפה: שליטה ברמה סבירה בעברית ובאנגלית.
 * הכרת המערכת: הכרה (לפחות בסיסית) של תכונותיה של מערכת מדיה־ויקי, ושל השמות העבריים של התכונות האלה.

כללים לביצוע תרגומים חדשים

 * שפת מקור: על התרגום להתבצע מאנגלית בלבד. אין לתרגם משפה אחרת ("תרגום יד שנייה"). יש להקפיד לתרגם מההודעות העדכניות באנגלית.
 * תרגום מדויק: יש להקפיד על תרגום מדויק מאנגלית, הן בתוכן (שמירה על מובנו של הטקסט עצמו, כולל הדקויות שבאנגלית), הן מהבחינה הדקדוקית (זמן, גוף, דרך הפנייה למשתמש, חלוקה למשפטים, סימני פיסוק כולל נקודות, פסיקים, מירכאות [אם כי יש חריגים במקרים כאלה] וסוגריים) והן מהבחינה הטכנית (תרגום משתנים כגון $1, תרגום מבנים כגון plural, כפי שמוסבר בהמשך).
 * לא בהכרח תרגום מילולי: על אף הכלל הקודם, אין לבצע תרגום מילולי מאנגלית לטקסט שאינו מתאים לעברית. יש להקפיד שהתרגום לא רק יהיה נכון ביחס לאנגלית, אלא גם יהיה נכון וברור בעברית.
 * סגנון ומינוח: יש להקפיד ככל האפשר על סגנון ומינוח דומים לשאר התרגום העברי. התרגום העברי זמין לצפייה בוויקיפדיה העברית, וכן כאן אם משנים את ההעדפות לממשק עברי.
 * שימוש מתאים במקף ובקו מפריד: יש להשתמש במקף לפני מספרים ולפני מילים באנגלית כאשר מופיעה לפניהם תחילית (למשל, "מ־2005"). בנוסף, מומלץ להשתמש במקף עילי ־ ולא בסימן מינוס -, אך רק במקרים כאלה ולא כקו מפריד במשפט. התו המומלץ לקו מפריד הוא – ("en dash").
 * שפה שאינה מגדרית: יש להקפיד על תרגום בשפה שאינה פונה למגדר (gender) אחד בלבד. כלומר, יש להימנע משימוש במין זכר או נקבה. בלחצני פקודה יש להשתמש בשמות פעולה ("אישור"). בתיאורי הרחבות (בדרך כלל שם ההודעה הוא שם ההרחבה ואחריו desc) יש להשתמש בשמות פעולה ("הצגת"). בטקסט הפונה למשתמש בגוף שני ניתן לבחור מבין מספר אפשרויות, שלא כולן תמיד מתאימות: ניתן להשתמש בשמות פעולה ("הקפדה"); ניתן להשתמש בשמות פועל ובמילים "יש" ו"אין" ("יש להקפיד" – כמו במדריך הזה); ניתן לפנות לקוראים בלשון רבים זכר ("הקפידו"); וניתן לעתים להשתמש בלשון יחיד כאשר אין הבדל בכתיב בין זכר ונקבה ("רשימת המעקב שלך"). באפשרות האחרונה יש להקפיד ככל האפשר על אחידות, ולהימנע ממצב שבו הודעה בלשון יחיד תוצג לצד הודעה באחת השיטות האחרות, ובפרט בלשון רבים. אין להשתמש בלשון בלתי־תקינה רק כדי להגיע ללשון נטולת מגדר, ואין להשתמש בלוכסן, כגון "את/ה".
 * חריג בולט לכלל זה הוא פעולות היומנים. לחלק מפעולות היומנים טרם נמצא פתרון מגדרי סביר, ועל כן יש להשתמש בהן בגוף שלישי, בלשון יחיד זכר, וללא מבצע הפעולה – למשל, "מחק את $1". ניתן לזהות פעולות של יומנים באמצעות שם ההודעה, שתכלול בדרך כלל את המילים log ו־action, לאו דווקא מופרדות ברווחים. חלק מפעולות היומנים כן מותאמות לשימוש במין דקדוקי. תיעוד ההודעה מציין אם ההודעה מותאמת או לא.
 * מילה לא מובנת: אם אתם נתקלים במילה באנגלית שאינכם מכירים, אמנם באפשרותכם להשתמש במילונים (בהם אינטרנטיים או ממוחשבים, כדוגמת Babylon או Morfix), אך אל תסתמכו עליהם לתרגום אלא אם כן אתם בטוחים במשמעות המילה. פעמים רבות יש למילים מספר משמעויות (לעתים המשמעות הנכונה אפילו לא מופיעה במילון בו אתם משתמשים). במידת הצורך התייעצו עם מתרגמים אחרים או עם משתמשים מנוסים: Rotemliss&rlm;, אמיר אהרוני, ירון שהרבני. מובן שלגיטימי לחלוטין להסתמך על המילון במקרה שבו אתם יודעים את פירושה הכללי של המילה, אך אינכם בטוחים בתרגומה הספציפי; במקרה זה ודאו שהתרגום שמציע המילון הוא התרגום המתאים.
 * מונח לא מובן: אם אתם נתקלים במונח טכני או במונח של מדיה־ויקי שאינכם מכירים או אינכם יודעים כיצד לתרגם, באפשרותכם לבדוק כיצד תורגמו בתרגומים קודמים (אם קיימים), או לפנות למשתמשים המנוסים (ר' קישורים לעיל). פעמים רבות אין בחירה חד משמעית, ולעתים, כאשר מדובר בתכונה חדשה, צריך לחכות שהקהילה תתרגל לשימוש בה ושיתקבע מונח מתאים להתייחסות אליה.
 * תמיכה כללית: אפשר לפנות גם לדף התמיכה הכללית האתר הזה: Support. הדף מתנהל באנגלית ואפשר לשאול בו שאלות כשמשהו לא ברור.

הנחיות כלליות נוספות לתרגום לעברית ראו במיזם גזר.

הדרכה טכנית
מספר נקודות טכניות שכדאי לשים אליהן לב בתרגום: אפשר להוסיף גם אפשרות רביעית למספרים שמתחלקים בעשר, אבל אינם עשר. זה נדיר למדי ושימושי בעיקר למקרים של "20 שנה" או "20 יום". כדי לעשות זאת יש לכתוב: {{PLURAL:$1|שנה|שנתיים|$1 שנה|$1 שנים}}. במקרה כזה התוצאות יהיו: שנה (אחת); שנתיים; 3 שנים; 10 שנים; 20 שנה. שימו לב: האפשרות "$1 שנים" היא האחרונה.
 * משתנים: בהודעות מופיעים משתנים (פרמטרים) כגון $1, $2 וכו', המייצגים טקסט שמוכנס להודעה ומשתנה בכל פעם. להודעות רבות יש תיעוד שמופיע בצד, ובו מוסבר מהם המשתנים, אך לעתים אין תיעוד. אין להשמיט את המשתנים, ויש לנסות לנחש במידת הצורך למה הם מתכוונים. הודעות ללא תיעוד הן בעיה שיש לתקן, במיוחד כאשר מדובר בהודעות עם פרמטרים. ניתן גם להתייעץ עם המשתמשים המנוסים (ר' קישורים לעיל) או לפנות לדף Support (באנגלית). לעתים המשתנים כוללים בעצמם הודעה מתורגמת, ולעתים לא; במקרים כאלה, ההודעות נמצאות לעתים בהודעה הבאה שלאחר ההודעה עם הפרמטר, אך לפעמים לא. במקרים אלה יש לנסות להקפיד ככל האפשר על התאמה בין הטקסט שבהודעה לטקסט שבפרמטר.
 * PLURAL: בהודעות מופיעה לעתים הנחיה בשם {{PLURAL, שנועדה להתאים את ההודעה ליחיד ולרבים לפי מספר. בעברית ברוב המקרים יש להבדיל רק בין יחיד ורבים, אך במקרים מסוימים יש להתאים את ההודעה גם למספר זוגי, בעיקר כשמדובר בהודעות של זמן, למשל "יום אחד", "שלושה ימים" ו"יומיים" (לא "שני ימים"). תחביר ההודעה הוא כמו בדוגמאות הבאות: {{PLURAL:$1|קובץ אחד|$1 קבצים}} (כאשר $1 הוא המשתנה המכיל את המספר שלפיו נקבע הטקסט), או אם מתאימים גם לזוג, אז {{PLURAL:$1|שבוע|שבועיים|$1 שבועות}} (שימו לב: "שבועיים" הוא הפרמטר השני ו־"$1 שבועות" הוא הפרמטר השלישי).
 * GRAMMAR: בחלק מההודעות יש צורך לעשות למחרוזת עיבוד שאינו צפוי מראש ושדרוש לפי כללי השפה העברית. זה נעשה באמצעות הפקודה "GRAMMAR:תחילית". הכללים המטפלים הם הוספת מקף בין מילית לבין מספר או מילה לועזית הכפלת האות וי"ו אחרי מילית. למשל כתיבת "ה {{GRAMMAR:תחילית|$1}} " תוסיף מקף אחרי ה' הידיעה אם הערך של המשתנה $1 מתחיל במספר או באות לועזית, ואם המשתנה $1 מתחיל באות וי"ו, היא תוכפל.
 * GENDER: בחלק מההודעות אפשר להתאים את הניסוח למין דקדוקי. תהיה לזה השפעה אם מוגדר בחשבון המשתמש הפרמטר "מגדר" (gender) בהעדפות, ואם ההודעה תומכת בזה. בדרך כלל שם המשתמש מועבר להודעה כאחד מהפרמטרים. דוגמה לשימוש: " {{GENDER:$1|כתב|כתבה}} ".
 * אין לשבור מילים באמצע לשם שימוש ב־GENDER, כי זה מקשה על חיפוש הודעות:
 * אין לכתוב: שלח אלי{{GENDER:$1|ו|ה}} הודעה
 * יש לכתוב: שלח {{GENDER:$1|אליו|אליה}} הודעה
 *  {{int:MESSAGE}} : ביטויים עם int בהתחלה כותבים את התרגום של ההודעה לשפה הנוכחית. יש להשאיר אותם כמו שהם. זה נחוץ משום שההודעה האחרת יכולה להשתנות או שהתרגום שלה ייחודי לאתר שבו תופעל התכנה.

בכל מקרה שיש מבנה שאינו מובן, הרגישו חופשיים להתייעץ עם המשתמשים המנוסים (ר' קישורים לעיל).